ORDE do 30 de maio de 2005 pola que se ditan normas para garantir os servizos esenciais durante a folga convocada para o día 1 de xuño de 2005.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 30/05/2005

Mediante escrito con rexistro de entrada de 20 de maio de 2005, a Confederación Intersindical Galega, sector da Administración autonómica, a Federación de Servizos Públicos da Unión Xeral de Traballadores de Galicia, o sector da Administración
autonómica da Federación de Servizos da Administración Pública de Comisións Obreiras de Galicia, e o sector autonómico da Confederación Sindical Independente de Funcionarios de Galicia, comunicaron a convocatoria de paro que afecta todas as actividades da Xunta de Galicia desenvolvidas polo persoal funcionario regulado pola Lei 4/1988, do 26 de maio, da función pública de Galicia, e do persoal laboral suxeito ao convenio único da Xunta de Galicia, en todos os centros da Administración autonómica ou dos seus organismos autónomos, nos cales desenvolven a súa actividade de traballo, para o día 1 de xuño de 2005 e que comezará ás 10.30 finalizando ás 12.00 horas do mesmo día.
Ante o carácter de folga, que afecta todo o persoal da Administración autonómica, parece axeitado regular os servizos mínimos mediante unha norma que concilie, por unha banda, o dereito constitucional de folga e, por outra, o mantemento dos servizos esenciais.
Con respecto aos centros docentes non universitarios cómpre ter presente que son excepcionais aqueles que están abertos os sábados, domingos ou festivos, o que significa que para garantir os dereitos a que a súa actividade académica se desenvolva nas debidas condicións de seguridade e hixiene e con escrupuloso respecto aos seus dereitos constitucionais, o que é responsabilidade desta Administración educativa, non é posible garantir os servizos mínimos atendendo o criterio establecido como medida cautelar na parte dispositiva do auto do 19 de xuño de 2002 do Tribunal Superior de Xustiza de Galicia polo que resulta necesario establecer normas específicas.
En consecuencia, e de acordo co establecido no artigo 5.2º do Regulamento de réxime interior da Xunta de Galicia aprobado polo Decreto 111/1984, do 25 de maio, oído o comité de folga.
DISPOÑO:
Artigo 1º
1. En concordancia co disposto no auto do 19 de xuño de 2002 da Sala do Contencioso-Administrativo do Tribunal Superior de Xustiza de Galicia, e sen prexuízo do disposto no número 1.2 deste artigo, os servizos mínimos que se fixan para o período de folga convocado pola Confederación Intersindical Galega, sector da Administración autonómica, a Federación de Servizos Públicos da Unión Xeral de Traballadores de Galicia, o sector da Administración autonómica da Federación de Servizos da Administración Pública de Comisións Obreiras de Galicia, e o sector autonómico da Confederación Sindical Independente de Funcionarios de Galicia, para a
xornada do día 1 de xuño de 2005, que comezará ás 10.30 horas e rematará ás 12.00 horas do mesmo día para o persoal funcionario e para o persoal laboral do convenio único da Xunta de Galicia, non poderán exceder, agás norma ou resolución xudicial firme en contrario, en cada centro, departamento ou oficina da Administración autonómica de Galicia ou dos seus organismos autónomos, do número de persoas que normalmente permanezan neles con ocasión dun domingo ou día festivo, agás que se trate de órganos que tales días permanecen pechados, no que se deberá ater ás quendas establecidas para os sábados.
2. Os servizos mínimos nos centros públicos de ensino non universitario dependentes da Consellería de Educación e Ordenación Universitaria, quedan fixados como segue:
-Un/unha auxiliar coidador/a en cada centro escolar que non sexa centro de educación especial e no que neste curso teña asignado persoal desta categoría.
-O 30% dos auxiliares coidadores/as, ATS, e persoal médico dos centros de educación especial.
Artigo 2º
O persoal que debe prestar os servizos mínimos establecidos de conformidade co disposto no artigo anterior, será fixado polos secretarios xerais de cada consellería, nos servizos centrais, polos delegados/directores provinciais/territoriais, nos servizos periféricos, e polos directores dos centros e organismos autónomos relación que deberá facerse pública nos taboleiros de anuncios das unidades administrativas e centros administrativos afectados pola convocatoria de folga durante a xornada laboral inmediatamente anterior á sinalada para a súa celebración.
Artigo 3º
O incumprimento da obriga de atender os servizos mínimos fixados nesta orde será sancionado de conformidade coa lexislación vixente aplicable aos diversos colectivos.
Artigo 4º
O disposto nesta orde non suporá ningunha limitación dos dereitos que a normativa reguladora da folga lle recoñece ao persoal na dita situación.
Disposición derradeira
Esta orde entrará en vigor o mesmo día ao da súa publicación no Diario Oficial de Galicia.
Santiago de Compostela, 30 de maio de 2005.
Jaime Pita Varela
Conselleiro da Presidencia, Relacións
Institucionais e Administración Pública